Bybelskool » Wat is die Christelike kerk? – Kolossense 1:15-20
Die Seun is die sigbare uitbeelding van die onsigbare God. Hy is die Eerste van die hele skepping, omdat God alles deur Hom geskep het. Ja, alles in die hemel en op die aarde – die dinge wat gesien kan word en die dinge wat nie gesien kan word nie, of dit nou konings of heersers, regeerders of maghebbers is – álle dinge is deur Hom en vir Hom geskep. Hý was daar vóór alles, en in Hom word alles saamgebind. Hý is die hoof van die kerk, sy liggaam. Die Seun is die begin. Hy is die Eerste wat uit die dood opgestaan het sodat Hy inderdaad eerste in alle dinge is. God het dit goedgedink om met sy volle Goddelikheid in die Seun te woon, en om deur Hom alles met Homself te versoen. Deur die bloed van sy Seun aan die kruis het Hy vrede gemaak. Ja, deur Hom het Hy alles op die aarde en in die hemel met Homself versoen. (NLV)
Hierdie lied handel oor twee sake, die skepping en die herskepping.
Let op hoe God as verhewe bo die Skepping geteken word. God is dus nie deel van die Skepping nie, maar skep dit as iets wat onder sy beheer en versorging staan. Let ook op dat daar van sigbare en onsigbare wesens gepraat word, en dat dit alles deur God geskep is. Jesus het daarby 'n besondere rol gespeel in die Skepping, in sy voor-menslike bestaan. Alles is deur Hom en vir Hom geskep.
Jesus is nou ook die Een vir Wie die lof van die Herskepping bedoel is. Let op dat dit juis deur die kruis-evangelie is wat Jesus nou Here is van die Herskepping, dws van gelowiges wat hulle op God se versoening verlaat. Deur Hom is alles op die aarde en in die hemel met God versoen.
1. Wat beteken dit vir jou dat Jesus by die Skepping as God betrokke was?
2. Wat beteken dit vir jou dat Jesus by die Herskepping betrokke is en ons daarby betrek?
3. Lees die verse later vandag weer om jou te herinner dat God jou inspan in die bediening van die versoening as een van die hooftake van die kerk.
4. Jy kan later vanaand die gedeelte weer lees in die konteks van Kolossense 1 sowel as my bydrae daaroor: Kolossense 1:15-23 – Jesus die Here van die Skepping en die Herskepping.